UBERA ARANZETA (EH Bildu, 2018-06-07):
Egun on, lehendakari andrea. Lehendakaria, legebiltzarkideak, egun on guztioi.
Bueno, gaurkoan hizpide daukaguna da Dopinaren Legearen aldaketa Munduko Kode berriari egokitzeko, besterik ez, eta hau da egin dugun lege aldaketa. Jaurlaritzak bidalitako lege proiektua izan du oinarri aldaketa honek eta ez dira aldaketa esanguratsurik eman ponentzian zehar. Konponketa batzuk egin dira, ñabardura batzuk gehitu dira, argi ikusi delako ba Gobernuak jada erabakia zeukala aldaketa horietara mugatuko zela.
Zilegi da, zilegi da, nola ez, baina gure taldearentzat aukera galdua izan da dopinaren aurkako borrokan, prebentzioan, heziketan oinarritzeko eta sakontzeko. Eta kirolariez gain, kirolarien bueltan inguruan dauden guztiak ere barnebiltzeko ikuspegi integral batetatik.
Badakigu legeak jasotzen dituela, baina pentsatzen genuen ikuspegi integral horretatik inguruko laguntzaile, arduradun eta besteak ere barnebildu behar zirela. Izan ere gehienetan ba arloko dopinaren inguruan ba dagoen heziketa gabezia, informazio faltagatik, ba kirolariak ingurukoen eta arduradun txotxongiloak bilakatzen dituzte. Behin euren kirol ibilbidea bukatu ostean, egoera xahugarrian, maiz osasun arazoengatik, oso ukituak geratzen dira eta abandonatuak izaten dira oso ondorio kaltegarriekin kirolariak. Azkenean ez dira pertsona bezala ere tratatuak izaten.
Nahi izan dugu lege aldaketa honetan urrats bat ematea, baina ez dugu aukerarik izan horretarako, esan dudan bezala heziketa, formakuntza maila guztietara zabaltzeko. Baita zigortuak izaten diren kirolariak programa desberdinetan aktiboki parte hartzen baldin badute, zigorra errebisatzeko aukera emanez ere. Baina Gobernuak ez du ikusi prebentzioaren heziketaren lan ildo horretan sakontzea, ez da baloratu.
Egia da batzordean txosten hau onartzerakoan, azken batzordean zuzenketa bat onartu zitzaigula programen ingurukoa, eta eskertzen dugu, baina ez dakigu izan zen kontu estetikoagatik, esateko onartu dizuegu hau, zeren gero ez dugu ikusi benetan beste zuzenketekin sakontasunera eta gaiari heldu nahi zitzaiola, edo eta izan den esateko, begira, ikusi, zuei ere onartzen dizkizuegu zuzenketak.
Izan ere gure taldea, eta egia da gauza batzuk adostu izan ditugula, baina gure taldea prest egon da ildo horretan sakontzeko eta beste zenbait zuzenketa alboratzeko, zigorrari buruzkoak. Bai, zeren gure ustez gai hau ez da zigorrean oinarritu behar, baizik eta prebentzioan eta, hala eta ere, nahiz eta ez lortu adostasunak, zuzenketa batzuk erretiratu izan ditugu. Zeren gu kirolaria babesten saiatu gara.
Esan dudan bezala, eta azpimarratu nahi dut, kirolariak inguruan dituzten laguntzaile, mediku, arduraduren eskuetan txotxongilo bilakatzen baitira askotan, ez beti, beraiek ere erantzukizuna dutelako eta ardura, baina inguru guztia kontutan hartu behar delako.
Eta maiz, eta nahiz eta kirolariak bere ibilbidea bukatu, arduradun horiek, mediku horiek, inguruko horiek, hor jarraitzen dute eta beraien eskuetatik beste kirolari batzuk pasatzen dira, eta horiek errepikatzen dute ordura arte errepikatu dituzten jokabide berberak, praktika oker guztiak. Orduan, zer da konpontzen duguna? Eta pentsatzen dugu hori dela konpondu behar duguna, zeren hor atzean hainbat interes daudelako, oso interes desberdinak.
Gure aburuz, EH Bilduren aburuz ezinbestekoa da eredu onak, praktika onak ezagutaraztea eta zabaltzea. Eredua eman behar da. Gizarteari mezu argiak eman behar zaizkio dopinaren inguruan eta askotan gizartera bideratzen diren mezuak ez dira argiak.
Ez dira argiak, zeren, adibidez, hainbat kirolari dopatzeagatik zigortuak izan direnak eta ondoren ikusten ditugu kirol arduretan, kazetaritzan, federazioko hainbat kontuetan...
Orduan, gazteak, kirolari gazteak jasotzen duten mezua zein da? Dopatzen bazara, kontuz, gero zure ibilbidea bukatu egiten da? Edo lasai, ez da ezer gertatzen, zeren zigorra hori egingo duzu epe batean, baina gero aukera izango duzu beste zenbait arduretan jarraitzeko? Eta azken mezu hau zoritxarrez indartzen ari da kirolean.
Beraz, galdera bat bota nahi dugu hausnarketarako: Benetan erakundeetatik zer da bilatzen dena? Aurpegi garbiketa bat, legea onartzen dugu, hor daukagu eta esaten dugu "bai, guk dopinaren aurkako borroka egiten dugu", azalekoa? Edo benetan gaiari heldu nahi zaio?
Ba gu pentsatzen dugu azaleko lan bat egin nahi dela kasu honetan eta iruditzen zaigu lege aldaketa hau lantzerako orduan hori agerian geratu dela ikusita sartu diren ñabardura txikiak eta sartu diren konponketak.
Zeren hainbat emendakin genituen mantendu ditugunak behin dopinarekin harrapatzen ziren kirolari zein bestelakoak, horrek ondorio zuzenak izatea, bai mezenasgoan edo bestelako kasu batzuetan, beraien ibilbide profesionalean. Eta ondorio guzti horiek ez dira asumitu nahi izan. Beraz, zein eragin praktiko dauka? Zein eragin praktiko dauka? Zein ondorio praktiko dauka? Bai?
Egia da konponketa batzuk sartu direla, batez ere berdintasun ikuspegitik. Tematu egin gara hizkuntza berdintasun ikuspegia, genero berdintasun ikuspegia sartzen, emendakin batzuk onartuak izan dira eta testua zerbait hobetu da.
Baina kezkatzen gaitu gisa horretako testuak Legebiltzar honetara iristea betaurreko integralik gabe. Badakigu txostenak egiten direla, baina gero hasten zara testuak aztertzen eta non geratzen dira berdintasun ikuspegiak? Hizkuntzarena, generoarena?
Konponketekin jarraituz, agerian geratu da ere lege hau EAJk PPrekin dituen negozioen zerrendan egon den gai bat izan dela. Zilegi da, demokratikoa da, ez? Hori da gehiengo eta gutxiengoen jokoa, eta hori ez dugu kritikatuko, eta eskertzen dut argiak izatea eta hasieratik ponentzian sartu orduko esatea adostua dago, lege hau adostua dago. Eskertzen da.
Beraz, zentzu horretan aurreko legegintzaldian Madriletik bidalitako konpetentzia urratze ohartarazpen guzti horiek bazterrean geratu dira eta zioan ere jasotzen da bilateralean, batzorde bilateral horretan adostutako edukia jasoa geratzen dela lege honetan.
Beraz, euskal agentzia blindatua geratu da, baina, aldi berean, gure eskuduntzak, gure autogobernua indartzeko eta sakontzeko bideari ateak itxi zaizkio.
Beraz, pena bat izan da gai hau modu sakonagoan landu ez izana, pertzepzio sentsazio gazi-gozoarekin geratu gara, baina bueno, Legebiltzarreko gehiengoak agintzen dute eta argi dago Gobernuak nahi izan duela lege honekin tramite burokratiko huts bat egitea, Munduko Kode berrira egokitzea eta puntu.
Eta horregatik mantendu ditugu gure ekarpenak, gure zuzenketak gaurko Osoko Bilkurara bozkatzeko, ea gaurkoan ere sorpresa bat daukagun aurreko batzordean izan genuen bezala eta gainerako zuzenketak ere onartuak izaten diren.
Eskerrik asko.